
	舊本題唐吳兢撰。兢有《貞觀政要》，已著錄。考《崇文總目》載《古樂府古題要解》共十二卷。晁公武《讀書志》稱兢纂采漢、魏以來古樂府詞凡十卷。又於傳記及諸家文集中采樂府所起本義，以釋解古題。觀《崇文總目》稱二書共十二卷，而《讀書志》稱古樂府十卷，則所餘二卷為《樂府古題要解》矣。卷數與今本相合。《崇文總目》又載《樂府解題》，稱不著撰人名氏。與吳兢所撰《樂府古題》頗同，以《江南曲》為首。其後所解差異。此本為毛晉津逮秘書所刊。後有晉跋，稱今人以兢所撰與《樂府解題》混為一書。又稱太原郭氏諸敘中，輒引《樂府解題》不及《古題要解》。今考郭茂倩《樂府詩集》所引《樂府解題》，自漢鐃歌《上之回》篇始，乃明題吳兢之名。則混為一書，已不始於近代。然茂倩所引，其文則與此書全同，不過偶刪一二句，或增入樂府本詞一二句，不應互相剿襲至此。疑兢書久佚，好事者因《崇文總目》有「《樂府解題》與吳兢所撰樂府頗同」語，因捃拾郭茂倩所引《樂府解題》，偽為兢書。而不知王堯臣等所謂與樂府頗同者，乃指其解說古題體例相近，非謂其文全同。觀下文即雲以《江南曲》為首，其後所解差異，是二書不同之明證。安有兩家之書如出一口者乎？且樂府自樂府，雜詩自雜詩，卷末乃載及建除諸體，並及於字謎之類，其為捃拾以足兩卷之數，灼然可知矣。《晉跋》稱是書凡三本，一得之廣山楊氏，一得之錫山顏氏，最後乃得一元板。然則是書為元人所贗造也。	[image: 姊妹计划]姊妹计划: 数据项






卷上


序


樂府之興，肇於漢魏。歷代文士，篇詠實繁。或不睹於本章，便斷題取義。贈夫利涉，則述《公無度河》；慶彼載誕，乃引《烏生八九子》；賦雉斑者，但美繡錦臆；歌天馬者，唯敘驕馳亂蹋。類皆若茲，不可勝載。遞相祖習，積用為常，欲令後生，何以取正？余頃因涉閱傳記，用諸家文集，每有所得，輒疏記之。歲月積深，以成卷軸，向編次之，目為《古題要解》云爾。


江南曲


右：《江南曲》古詞云："江南可采蓮，蓮葉何田田。"又云："魚戲蓮葉東，魚戲蓮葉西，魚戲蓮葉南，魚戲蓮葉北。"蓋美其芳晨麗景，嬉遊得時。若梁簡文"桂楫晚應旋"，唯歌遊戲也。又有《采菱曲》等，疑皆出於此。


度關山


右：《關山》古詞，曹魏樂奏武帝所賦"天地間，人為貴"，言人君當自勤勞，省方黜陟，？br>===癱「騁病H裊捍鲿痹？昔聽《隴頭吟》，平居已流涕"，但敘征人行役之思焉===


長歌行


右：古詞："青青園中葵，朝露待日晞。"言榮華不久，當努力為樂，無至老大乃傷悲也。曹魏改奏文帝所賦"西山一何高"，言仙道洪濛不可識，如王喬赤松，皆空言虛辭，迂怪難信，當觀聖道而已。若晉陸士衡"逝矣經天日"，復言人運短促，當乘閑長歌，不與古文合。


薤露歌


亦曰《薤露行》。蒿裏傳亦曰《蒿裏什》。亦曰《泰山吟行古》


右：喪歌。舊曲本出於田橫門人，歌以葬橫。一章言人命奄忽如葬上之露，易晞滅也。詞云："葬上露，何易晞。露晞明朝已復落，人死一去何時歸！"二章言人死精魄歸於蒿裏。詞云："蒿裏誰家地，聚斂魂魄無賢愚。鬼伯一何相催促，今乃不得少踟躕。"至漢武帝時，李延年分為二曲，《薤露》送王公貴人，《蒿裏》送士大夫庶人，挽柩者歌之，亦呼為《挽柩歌》。《左氏春秋》："齊將與吳戰於艾陵，公孫夏使其徒歌《虞殯》。"杜預註云："送葬歌也。"即喪歌不自田橫始矣。復有《泰山吟行》，亦言人死精魄歸於泰山，《葬露》、《蒿裏》之類也。


雞鳴


右：古詞："雞鳴高樹顛，狗吠深宮中。"初言天下方太平，蕩子何所之。次言黃金為門，白玉為堂，置酒作倡樂為樂，兄弟三人近侍，榮耀道路，其文與《相逢狹路間行》同。終言桃傷而李仆，諭兄弟當相為表裏。若梁劉孝威《雞鳴篇》，但詠雞而已。


對酒行


右：闕古詞。曹魏樂奏武帝所賦"對酒歌太平"。其旨言王者德澤廣被，政理人和，萬物咸遂。若梁範雲"對酒心自足"，則言但當為樂，勿殉名自欺也。


烏生八九子


右：古詞："烏生八九子，端坐秦氏桂樹間。"言烏母生子，本在南山巖石間，而來為秦氏丸所殺；白鹿在苑中，人得以脯；黃鵠摩天，鯉魚在深淵，人可得而烹煮之。則壽命各有定分，死生駐前後也。若梁劉孝威"城上烏，一年生九雛"，但詠烏而已，不言本事。


平陵東


右：古詞："平陵東，松柏桐，不知何人劫義公。"此漢翠義門人所作也。義，丞相方進之少子，字文中，為東郡太守。以王莽篡漢，起兵誅之，不克而見害。門人作歌以怨之。


陌上桑


右：古詞："日出東南隅，照我秦氏樓。"舊說邯鄲女子秦姓名羅敷，為邑人千乘王仁妻。仁後為趙五家令。羅敷出采桑陌上，趙五登臺見而悅之，置酒欲奪焉。羅敷善彈箏，作《陌上桑》以自明，不從。案其歌詞，稱羅敷采桑陌上，為使君所邀，羅敷盛誇其夫為侍中郎以拒之，與舊說不同。若晉陸士衡"扶桑升朝暉"等，但歌佳人好會，與古調始同而末異。


短歌行


右：魏武帝"對酒當歌，人生幾何"，晉陸士衡"置酒高堂，悲歌臨觴"，皆言當及時為樂。又舊說《長歌短歌》，大率言人壽命長短分定，不可妄求也。


燕歌行


右：晉樂奏魏文帝"秋風蕭瑟天氣涼"、"別日何易會日難"二篇，言時序遷換而行役不歸，佳人怨曠無所訴也。


秋胡行


右：舊說：魯有秋胡子，納妻五日而宦於陳，五年乃歸。未至家，於路傍見婦人采桑，美，悅之。下車謂曰："力田不如逢豐年，力耕不如見公卿。吾今有金，願以與夫人。"婦曰："婦人當采桑力作，以養舅姑，不願人之金。"秋胡歸至家，奉金遺母。母使人呼婦，婦至，乃向采桑者婦也。婦惡其行，因東走投河而死。後人哀而賦焉。


苦寒行


右：晉樂奏魏武帝"北上太行山"，備言冰雪溪谷之苦。或謂《北上行》，蓋因魏武帝作此詞，今人效之。


董桃行


右：古詞："吾欲上謁從高山，山頭危險大難言。"言五嶽之上，皆以黃金為宮闕，而多靈獸仙草，可以求長生不死之術，令天神擁護人君以壽考也。舊說《董桃行》，後漢遊嬋和，終有董卓作亂，卒以逃亡。後人習之為歌章，樂府春天之，以為炯戒焉。陸士衡"和風習習薄林"，宋謝靈運"春虹散采銀河"，但言節物芳華，可及時行樂，無使徂齡坐徙而已。晉傳休奕著《歷九秋篇》十二章，具敘夫婦別離之思，亦題雲《擬董桃行》，未詳也。


塘上行


右：前誌雲晉樂奏魏武帝"蒲生我池中"，而諸集錄皆言其詞魏文帝甄後所作，嘆以讒訴見棄，猶幸得新好不遺故惡焉。


善哉行


右：古詞："來日大難，口燥脣乾。"言人命不可保，當樂見親友，且求長生術，與王喬八公遊焉。又魏文帝詞云："有美一人，婉如清揚。"言其妍麗，知音識曲，善為樂方，令人忘憂。此篇諸集所出，不入《樂志》。


東門行


右：古詞云："出東門，不顧歸。"言士有貧不安其居者，拔劍將去，妻子牽衣留之，願共餔共餔糜，不求富貴，且曰："今時清，不可為非也！"若鮑照"傷禽惡弦驚"，但傷離別而已。


西門行


右：古詞云："出西門，步念之。"始言醇酒肥牛，及時為樂，次言"人生不滿百，常懷千載憂。晝短苦夜長，何不秉燭遊"，末言無貪財惜費，為後世所嗤。諸家樂府詩又有《順東西門行》，為三七言，亦傷時顧陰，有類於此也。


煌煌京洛行


右：晉樂奏魏文帝"夭夭桃園，無子空長"，言虛美者多敗。又有"韓信鳥盡弓藏；子房保身全名；蘇秦傾側賣主；陳軫忠而有謀，楚懷不納；吳起智小謀大；郭生古之雅人，燕昭臣之"及"仲連高士，不受千金"等語。若宋鮑照"鳳樓二十重"，梁戴暠"欲知佳麗地"，始則盛誇帝京之美，而末言君恩歇薄，有怨曠沈淪之嘆也。


艷歌何嘗行

亦曰《飛鶴行》


右：古詞："飛來雙白鶴，乃從西北來。"言雌病，雄不能負之而去，"五里一反顧，六里一徘徊"，雖遇新相知，終傷生別離也。又云"何嘗快，獨無憂"，不復為後人所擬也。


步出夏門行

亦曰《隴西行》


右：古詞云："天上何所有，歷歷種白榆。"此篇出諸集，不入《樂志》。始言婦有容色，能應門承的，次言善於主饋，終言送迎皆合於禮。若梁簡文"隴西四戰地"，但言辛苦戰，佳人怨思而已。


野田黃雀行


右：晉樂奏魏曹植"置酒高殿上"，始言豐膳樂飲，盛賓主之獻酬；中言歡樂極而悲，嗟盛時不再；終歸於知命而不復憂焉。


滿歌行


右：古詞："為樂未幾時，遭世險巇。"其始言逢此百罹，零丁荼毒，古人遜位躬耕，遂我取願；次言窮達天命，智者不憂，莊周遺名，名垂千載；終方言命如鑿石見火，當自娛以頤養，保此百年也。


棹歌行


右：晉樂奏魏明帝辭雲"王者布大化"，備言平吳之熏。若陸士衡"遲遲春欲暮"，又如梁簡文帝"妾信在湘川"，但言乘舟鼓棹而已。


雁門太守行


右：古詞云："漢孝和帝時，洛陽令王君。"當時廣漢郪人王渙，字稚子，父順，安定太守。渙少好俠，尚氣力，數通輕剽少年。晚改節博學，通於法律。舉茂才，除溫令，政化大行。人畜牧於野，輒云以付稚子，終無失盜。遷兗州刺史，一年，除拜侍御史。轉洛陽令，獄訟止息，發擿奸伏如神。元興初病卒。老少咨嗟，奠酬以千數。及喪西歸，至弘農，人多設祭於路。吏問其故，言我平常持租詣洛陽，有司鈔截，恆亡其半，自王君在事，不復見侵枉，故來報耳。人思其德，立祠在安陽亭。有食酒肉，輒往弦歌而祭之。後鄧太后下詔褒美，拜其子石為郎。帝事黃老之道，悉毀諸祠廟，惟渙及卓茂廟存焉。按其歌詞歷述渙本末，與本傳合，而題雲《雁門大守行》，所未詳也。若梁簡文帝"輕霜中夜下"，備言邊城征戰之思。及皇甫規雁門之問，蓋依題焉。


白頭吟


右：古詞："皚如山上雪，皎若雲間月。"又云："願得一心人，白頭不相離。"始言良人有兩意，故來與之相決絕；次言別於溝水之上，敘其本情；終言男兒當重意氣，何用於錢刀也。一說司馬相如將聘茂陵人女為妾，文君作《白頭吟》以自絕，相如乃止。若宋鮑照"直如硃絲繩"，陳張正見"平生懷直道"，唐虞世南"葉如幽徑蘭"，皆自傷清直芬馥，而遭鑠金點玉之謗，君恩似薄，與古文近焉。主以上以上樂府《相和歌》。案相和而歌，並漢世街陌謳謠之詞，絲竹更相和，執節者歌之。本一部，魏明帝分為二部，更遞夜宿。本十七曲，後為十三曲，今所載之外，復有《氣出唱精列東光引》等三篇。自《短歌行》以下，晉荀勖采擇舊詞施用，以代漢魏，故其數廣焉。


殿前生桂樹


古樂府《鞞舞歌》。按《鞞舞歌》，漢代燕享用之，不詳所起。其歌又有《關東有賢女》、章帝所造《章和二年中》、《樂久長》、《四方皇》共五篇，其詞皆亡。近史亡，《鞞舞》本漢《巴渝舞》。高祖自蜀漢伐楚，其人勇而善鬥，好為歌舞，帝觀之曰："武王伐紂之歌。"使工習之，號曰《巴渝》。渝，美也。或云其地有渝水，因以取名，未詳也。


白鳩篇


右：其詞首章曰："翩翩白鳩，載飛載鳴。懷我君德，來集君庭。"按晉楊泓《舞序》云："自到江南，見有《白符舞》，或言《白鳧鳩舞》，察其詞旨，乃吳人患孫皓虐政，思從晉也。"《濟史》載其本歌云："平平白符，思我君惠，集我金堂。"言晉為金德，"符"與"鳩"皆"合"也。則上"翩翩白鳩"之詞，蓋後晉人改也。


碣石篇


右：晉樂奏魏武帝詞。首章言東臨碣石，見滄海之廣，日月出入其中。二章言農功畢而商賈往來。三章言鄉土不同，人性各異。四章言"老驥伏櫪，志在千里。烈士暮年，壯心不已"也。


淮南王篇


右：古詞："淮南王，自言尊。"淮南小山所作也。舊說漢淮南王安服食求仙，遍禮方士，遂與八公相攜俱去，莫知所適。小山之徒，思戀不已，乃作《淮南王歌》。其詞實言安仙去。以上以上樂府《拂舞歌》。按《拂舞》，前史雲出自江右。復有《濟濟》、《獨祿》等共五篇。今讀其詞，除《白鳩》一篇，餘並非吳歌，未知所起。


折纻歌


右：古詞盛稱舞者之美，宜及芳時為樂。其譽白纻曰："質如輕雲色如銀，制以為袍餘作巾，袍以光軀巾拂塵。"以上樂府曰《白纻歌》。按舊史稱白綻吳地所出，《白纻舞》本吳舞也。梁武帝令沈約改其詞為四時之歌，若"蘭葉參差桃半紅"即其春歌也。周處《風土記》云："吳黃龍中，童謠云：'行白者，君追汝，句驪馬。'後孫權征公孫淵，海浮乘舶。舶，白也。時和歌猶雲行白纻。"蓋出於此。右漢武帝元封初因至雍，遂通回中道，後數出遊幸焉。其歌稱帝"遊石關，望諸國，月支臣，匈奴服"，皆美當時事也。


戰城南


右：其詞大略言"戰城南，死郭北"，野死不得葬，為烏鳥所食，願為忠臣，朝出攻戰而暮不得歸也。


巫山高


右：其詞大略言江淮水深，無梁可度，臨水遠望，思歸而已。若齊王融"想像巫山高"、梁範雲"巫山高不極"，雜以陽臺神女之事，無復遠望思歸之意也。


君馬黃


右：初言"君馬黃，臣馬蒼，二馬同逐臣馬良"，終言美人歸以南，歸以北，駕車馳馬，令我心傷。


芳樹


右：古詞，中有云："妒人之子愁殺人，君有他心，樂不可禁。"若齊王融"相思早春日"、謝朓"早玩華池陰"，但言時暮眾芳歇絕而已。


有所思


右：其辭大略言"有所思，乃在大海南，何用問遺君？雙珠毒瑁簪。聞君有他心，燒之當風揚其灰。從今已往，勿復相思，而與君絕"也。若齊王融"如何有所思"、梁劉繪"別離安可再"，但言離思而已。


雉子斑


右：古詞，中有云："雉子高飛止，黃稭飛之以千里。雄來飛，從雌視。"若梁簡文帝"妒場時向隴"，但詠雉而已。


臨高臺


右：古詞，大略言"臨高臺，下有清水清且寒。江有香草目以蘭，黃稭高飛離哉翻。開弓射鵠，令吾主壽萬年"。若齊謝朓"裏常思歸"，但言歸望傷情而已。一作古詞言"臨高臺，下見清水中有黃鵠飛翻，關弓射之，令我主萬年"。


釣竿


右：舊說有伯常子避仇河濱為漁者，其妻思之而為《釣竿歌》。每至河側輒歌之。後司馬相如作《釣竿》詩，遂傳以為樂曲。若劉孝威"釣舟畫彩鹢"，但稱綸釣嬉遊而已。以上樂府《鐃歌》。案漢明帝定樂有四品，最末曰《短簫鐃歌》，軍中鼓吹之曲。舊說黃帝所造，以建武揚德。《周禮》所謂"王大捷則愷樂，軍大獻則愷歌"是也。自《上之回》皆漢曲。又有《硃鷺》、《思悲翁艾如張》、《擁離》、《戰城南》、《巫山高》、《上陵》、《將進酒》、《君馬黃》、《芳樹》、《有所思》、《雞子斑聖人出》、《上邪》、《臨高臺》、《遠如期》、《石留》等十八曲，字多紕繆不可曉。《釣竿》一篇，晉代亦稱為漢止於十八，恐非是也。鐃如鈴而有舌，執柄而鳴之，周禮以止也。


《黃鶴吟》一曰《黃鵠》。


《隴頭吟》一曰《隴頭水》。《出關》


《入關》《出塞》《入塞》一本闕上四曲。


《折黃柳》《黃覃子》《赤之揚》一本闕上二曲。


《望行人》魏晉已來，惟傳十曲。《關山月》《洛陽道》


《長安道》《梅花落》《紫騮馬》《驄馬》《雨雪》《劉生》合一十八曲。一本多《豪俠行》、《古劍行》、《洛陽公子行》三題，誤。


劉生


右：劉生不知何代人，觀齊梁已來所為《劉生》詞者，皆稱其任俠豪放，周遊五陵三秦之地。或云抱劍專征為符節官，所未詳也。知以上以上樂府橫吹曲，有鼓角。《周禮》："以{卉鼓}鼓鼓軍事用角。"舊說雲，蚩尢氏帥魍魅與黃帝戰於汲鹿之野，帝始命吹角為龍鳴以禦之。其後魏武北征烏丸，越涉沙漠，軍士聞之，悲而思歸。於是減為中鳴，尤更悲矣。又有胡角者，本以應胡笳之聲，後漸用之，有雙角，即胡樂也。漢博望侯張騫入西域，傳其法，唯得《摩訶兜勒》一曲。李延年因胡曲更造新聲二十八解，一本多"其法"二字。乘輿以為武樂。東漢以給邊將。又有《出關》、《入關》、《出塞》、《入塞》、《黃覃子》《赤之揚》、《黃鵠吟》、《隴頭吟》、《折楊柳》、《望行人》等十曲，皆無其詞。若《關山月》已下八曲，後代所加也。


王昭君


右：舊史五嬙字昭君，漢元帝時，匈奴入朝，詔以嬙配之，號胡閼氏。一說漢元帝後宮既多，不得常見，乃使畫工圖其形，案圖召幸。宮人皆賂畫工，多者十萬，少者亦不減五萬。昭君自恃容貌，獨不肯與。工人乃醜圖之，遂不得見。及後匈奴入朝，選美人配之，昭君之圖當行。及入辭，光彩射人，悚動左右。天子方重失信外國，悔恨不及，窮案其事，畫工有杜陵毛延壽，為人形，醜好老少，必得其真。安陵陳敞，新豐劉白龔寬，並工狗馬，人形不逮延壽。下杜陽望樊青，尤善布眾色。皆同日棄市，籍其資財。漢人憐昭君遠嫁，為作歌詩。始武帝以江都王建女細君為公主，嫁烏孫王昆莫，令琵琶馬上作樂，以慰其道路之思。其送明君亦然。晉文王諱"昭"，故晉人改為"明君"。石崇有妓曰綠珠，善歌舞。以此曲教之，而自制《王明君歌》，其文悲雅，"我本漢家子"是也。《琴操》載：昭君，齊國王穰女。端正閑麗，未嘗窺看門戶。穰以其有異於人，求之者皆不與。年十七，獻之元帝。元帝以地遠不之幸，以備後宮。積五六年。帝每遊後宮，昭君常恐不出。後單于遺使朝賀，帝宴之，盡召後宮，昭君乃盛飾而至。帝問："欲以一女賜單于，誰能行者？"昭君乃越席請往。時單于使在旁，帝驚恨不及。昭君至匈奴，單于大悅，以為漢與我厚，縱酒作樂。遺使者報漢，送白璧一雙，駿馬十疋，胡地珠寶之類。昭君恨帝始不見遇，乃作怨思之歌。單于死，子世達立。昭君謂之曰："為胡者妻母，為秦者更娶。"世達曰："欲作胡禮。"昭君乃吞藥而死。


子夜


右：舊右舊史雲晉有女子曰子夜所作，聲至哀。晉武帝太元中，瑯琊王軻家有鬼歌之。後人依四時行樂之詞，謂之《子夜四時歌》，吳聲也。


前溪歌


右：晉車騎將軍沈玩所造舞曲也。


烏夜啼


右：宋臨川王義慶造也。宋元嘉中，徙彭城王義康於豫章郡。義慶時為江州，相見而哭。文帝聞而怪之，徵還宅。義慶大懼，妓妾聞烏夜啼，叩齋閣云："明日應有赦。"及旦，改南兗州刺史，因作此歌。故其和云："籠窗窗不開，夜夜望郎來。"亦有《烏棲曲》，不知與此同否。


石城樂


齋右：宋臧質所作也。石城在竟陵。質為竟陵守，於城上眺矚，見群少年歌謠通暢，因而為之詞云："生長石城下，開窗對城樓。城中美少年，出入相依投"。


莫愁


古右：出於《石城樂》。石城有女子名莫愁，善歌謠，故《石城樂》和中復有莫愁聲。其辭曰："莫愁在何處？莫愁石城西。艇子打兩槳，催送莫愁來。"古歌亦有莫愁，洛陽女，與此不同===


襄陽


右：宋隨王誕始為襄陽郡，元嘉末仍為雍州刺史。夜聞諸女歌謠，因為之詞曰："朝發襄陽城，暮至大隄宿。大陽諸女兒，花艷驚郎目。"若裴子野《宋略》稱："晉安侯劉道彥為雍州，有惠化，百姓歌之，謂之《襄陽樂》。"蓋非此也。以上樂府清商曲也。按蔡邑云："清商曲，其詞不足采著。"其曲名有《出郭西門》、《陸地行車》、《夾鍾》、《硃堂寢》、《奉法》等五曲，非止《王昭君》等。一說清商曲，南朝舊樂也。永嘉之亂，中朝舊曲散落江右，無復宋梁新聲。元魏孝文帝篡漢，收其所復南音，謂之清商樂，即此等是也。隋平陳，因置酒清商署，若《巴渝》、《白纻》等曲皆在焉。


卷下


日重光，月重輪


右：為漢明帝樂人所作也。明帝為太子時，樂人作歌詩四章，以贊太子之德。一曰《日重光》，二曰《月重輪》，三曰《星重輝》，四曰《海重潤》。漢末喪亂，後二章亡。舊說雲，天子之德，光明如日，規輪如月，光耀如星，霑潤如海。太子比德，故云重焉。


上留田行


《古今註》雲"上苗田"，此雲"上留"，蓋傳說之誤。未知孰是。


右：舊說上留田，地名，此地人有父母死，不字其孤弟者。鄰人為弟作悲歌，以諷其兄，因以地名為曲。蓋漢代人也。


相逢狹路間行


亦曰《長安有狹斜行》


右：古詞："相逢狹路間，道隘不容車。"其說已具《雞鳴篇》。


艷歌行


右：古詞："翩翩堂前燕，冬藏夏來見。"言燕尚冬藏夏來，兄弟乃流宕在他縣，主人婦為綻衣服，其夫見而疑之。


怨歌行


一曰《怨詩行》


右：古詞："為君既不易，為臣良獨難。"言周公推心輔政，二叔流言，致有雷雨拔木之變。梁簡文帝"十五頗有餘"，自言姝艷，而以讒見毀。又曰："持此傾城貌，翻為不肖軀。"與古文意同辭異。班婕妤《紈扇詩》亦云《怨歌行》，不知與此同否。


飲馬長城窟行


右：古詞："青青河邊草，綿綿思遠道。"傷良人流宕不歸。或云蔡邕之詞。若陳琳"水寒傷馬骨"，則言秦人苦長城之役也。


君子行


右：古詞雲"君子防未然，不處嫌疑間。"言君子雖瓜田不納履，李下不正冠，以遠嫌疑也。


君子有所思行


右：陸機"命賀登北山"、鮑照"西山登雀臺"、沈約"晨策終南首"，其旨言雕室麗色，不足為久歡，晏安酖毒，滿盈所宜敬忌，與《君子行》異也。


朝歌行


右：古詞三七言。言雖甚奇寶器，不遇知己，終不見重，願逢知己以托意焉。


豫章行


右：機"泛舟清川渚"、謝靈運"出宿告密親"，皆傷離別。言壽短景馳，容華不久。傅玄《苦相篇》"苦相身為女"，言盡力於人，終以華洛見棄，亦題曰《豫章行》。


門有車馬客行


右：曹植等皆言問訊其客，或得故舊鄉里，或駕自京師，備敘市朝遷謝，親戚彫喪之意也。


猛虎行


右：陸士衡"渴不飲盜泉水"，言從遠役猶耿介，不以艱險改節也。


齊謳行


右：舊說齊人以歌其地。陸士衡"營丘負海曲"，述齊地之美。


吳趨行


右：舊說吳人以歌其地。陸士衡"楚妃且勿嘆"是也。


會吟行


右：謝靈運"六引緩清唱"，其致與《吳趨行》同也。


從軍行


右：皆述軍旅苦辛之詞也。


出自薊北門行


右：其詞與《從軍行》同，而兼言燕薊風物及突騎悍勇之狀，與《吳趨行》同也。


結客少年


右：言輕生重義，慷慨以立功名也。


東武吟行

或無"行"字


右：鮑照"主人且勿喧"、沈約"天德深且曠"，傷時移世異，芳華但謝而已。


苦熱行


右：備言流金鑠石火山炎海之艱難也。亦有《苦寒行》，在前相和曲。


放歌行


右：鮑照"蓼蟲邂葵堇"之類，言朝廷方盛，君上愛才，何為臨路相將而去也。


西長安行


右：傅休奕："所思兮何方？乃在西長安。"其下因敘別離之思。


怨歌行


右：傅休奕："昭昭朝時日，皎皎最明月。"蓋傷十五入君門，一別終華發，望不及偕老，猶望死而同枕之義。


昇天行


右：曹植"日月何肯留"、鮑照"家世宅關輔"。曹植又有《飛龍》、《仙人》、《上仙錄》與《神遊》、《五遊》、《遠遊》、《龍欲昇天》等七篇。如陸士衡《緩聲歌》，皆傷人世不永，俗情險艱，當求神仙翺翔六合之外。其詞蓋出楚歌《遠遊篇》也。


鳳將雛


右：舊說漢世樂曲名也。若晉應璩《百一詩》云"言是《鳳將雛》"，非魏晉曲明矣。


楚妃嘆


右：陸士衡《吳趨行》云："楚妃且勿嘆。"明非近題也。非關晉曲明矣。


白馬篇


右：曹植"白馬飾金羈"、鮑照"白馬骍角弓"、沈約"白馬紫金鞍"，皆言邊塞征戰之狀。


空城雀


右：鮑照："雀乳四鷇，空城之隅。"言輕飛近集，免傷網羅而已。


半度溪


右：言戰而半涉溪水見迫，所言皆嶺南地。又有《武溪深》，亦此類也。


起夜來


右：其詞意常念疇昔，思君之來也。


獨不見


右：皆言思而不得見也。


夜夜曲


右：皆言獨處自傷之意也。


攜手曲


右：言攜手行樂，恐芳時不留，君恩將歇也。


陽春曲


右：傷時也。


關山月


右：皆言傷離別也。


博陵王官俠曲


右：見《陳琳集》。云云。


新城安樂宮行


右：備言彫飾刻鏤之美也。


大垂手


右：言舞而垂其手。亦有《小垂手》及《獨垂手》也。


行路難


右：備言世路艱難及離別悲傷之意，多以"君不見"為首。


蜀道難


右：備方銅梁玉壘之險。又有《蜀國篇》，與此頗同。


秦王衣曲


右：言咸陽春景及宮闕之美，秦王卷衣以贈所歡也。


輕薄篇


右：言乘肥衣輕，馳逐經過為樂。與《少年行》同意。


妾薄命篇


右：曹植"日月既逝西藏"，蓋恨宴私之歡不久。如梁簡文"名都多麗質"，傷良人不返，王嬙遠聘，盧姬嫁遲。嬙即王昭君也。


苦哉行


右：魏文帝："上山采薇，日暮苦饑。"傷役艱辛也。


悲哉行


右：陸士衡"遊客芳春林，春芳傷客心"、謝惠連"羈人感淑節，緣感欲回沆"，皆感時傷別而已。


以上樂府雜題。案自《相逢狹路間行》已下，皆不知所起。自《君子有所思行》已下，又無本詞。仲尼稱不知則闕之，以俟知者。今但據後人所擬，采其意而註之。如曹植《鴛鴦》、《種葛》、《胡君》、《箜篌》、《蒲生》、《吾》、《生作安樂》、《少年行》《東海》、《人生》、《歡坐玉殿》、《閶闔》、《日與月》、《日月既逝》、《日月》、《只翼》、《太極》、《白馬名都盤石驅車東岳妍歌》、《結客》、《大南寺》，擬《氣出唱》為《惟乾》，《對酒行》為《於穆》，《精列行》為《兩儀》，《陌生桑》為《望雲》，《有所思》為《嗟佳人》，《善哉行》為《日苦短》，《短長歌》為《蝦蛆》，一作《擬長歌行》為《蝦蛆》。出為《尺蠖》，《出東門》為《惟漢》，《苦寒行》為《籲嗟》，《飲馬長城窟》為《扶桑嗟生》，《豫章行》為《窮達》，《葬露行》為《天地》，《秋胡行》為《在昔》，《妾薄命》為《日月》，《齊吟行》為《美女》，《泰山梁父吟》為《八方》等篇。雖《囗禹行》以上亦多是擬古所作，後人不復繼作，故並不錄。若傅休奕《有女秋蘭》、《車遙遙燕美人》，謝靈運《卻東西門行》、《前有樽酒行》、《陳歌越謠》等行《前後聲代後移歌》等歌，諸家集後有《城上麻》、《攜手雍臺》、《送歸》、《夾樹》、《度易水》、《胡無人行桐柏山華陰山》、《老年行》，近吳均輩多擬此等，並自為樂府，皆不見古詞，亦並闕之，以俟知者。


思歸分

一曰《離拘操》


右：舊說衛有賢女，邵王聞其美，請聘之，未至而王薨。太子曰："吾聞齊桓公得衛女而霸，今衛女賢者，欲留之。"大夫曰："不可。若賢女必不我聽，若聽必不賢，則不足取也。"太子遂留之，果不聽。拘於深宮，思歸不得，援琴而歌，曲終，益而死。晉石崇亦有《思歸引》，但歸河陽取居。若劉孝威"胡地憑良馬"，備言思歸之狀而已。


雉朝飛


右：舊說齊宣王時，處士犢沐子所作也。年七十無妻，出采薪於野，見雉雄雌相隨而飛，意動心悲，乃仰天而嘆曰："聖王在上，恩及草木鳥獸，而我獨不獲！"因援琴而歌以自傷。其聲中絕。魏武帝宮人有盧女者，故將軍陰淑之妹。七歲入漢宮，學鼓琴，特異於餘妓，善為新聲，能傳此曲。至魏明帝崩，出降為尹更生妻。若梁簡文帝"晨光照麥畿"，但詠雉而已。


走馬引


右樗裏牧恭所造也。為父報讎，殺人而藏匿山谷之中。有天馬夜降，鳴於其室。奔逃入沂澤中，援琴而彈之，為天馬之聲，因以為引焉。


別鶴操


右：舊說商陵牧子所作也。娶妻五年無子，父兄將為之改娶，妻聞之，中夜起，倚戶而悲嘯。牧子聞之，愴然而悲，乃援琴而歌曰："將乖比翼兮隔天端，山川悠遠兮路漫漫，攬衣不寐兮食忘餐。"後人因傳以為曲焉。


水仙操


右：舊說伯牙學鼓琴於成連先生，三年而成。至於精神寂寞，情誌專一，尚未能也。成連雲"吾理由子春在海中，能移人情。"乃與伯牙延望，無人。至蓬萊山，留伯牙曰："吾將迎吾師。"刺船而去，旬時不返，但聞海上水汩汲漰澌之聲。山林窅冥，群鳥悲號，愴然嘆曰："先生將移我情。"乃援琴而歌之。曲終，成連刺船而還。伯牙遂為天下妙手。


公無渡河

本《箜篌引》


右舊說朝鮮津卒霍裏子高妻麗玉所作也。子高晨起刺船，有一白首狂夫，被髮攜壺，亂流而渡，其妻隨呼止之，不及，遂溺死。於是其妻援箜篌而鼓之，作歌曰："公無渡河，公竟渡河，公墮而死當奈何！"聲甚淒愴。曲終，亦投河而死。子高還，以其聲語麗玉。麗玉傷之，乃引箜篌寫其聲。聞者莫不墮淚飲泣。麗玉以其聲傳鄰女麗容，名曰《箜篌引》。舊史稱漢武帝滅南越，祠太乙后土，令樂人侯暉依琴造坎言，坎坎節應也。侯，工人之姓。後語訛"坎"為"空"也。


以上以上樂府琴曲。案上諸語說多出《琴操》等書，《琴操》紀事好與本傳相違，今兩存者，以廣異聞也。


長門怨


右為漢武帝陳皇后作也。後，長公主嫖女，字阿嬌。及衛子夫得幸，後退居長門宮，愁悶悲思。聞司馬相如工文章，奉黃金百斤，令靈解愁之辭。相如作《長門賦》，帝見而傷之，復得親幸者數年。後人因其賦為《長門怨》焉。


婕妤怨


右為漢成帝班婕妤作也。婕妤，徐令彪之姑，況之女，美而能文。初為帝所寵愛，後幸趙飛燕姊娣，冠於後宮，婕妤自知恩薄，懼得罪，求供養皇太后於長信宮，因為賦及《紈扇詩》以自傷。後人傷之，為《婕妤怨》及擬其詩。


銅雀臺

一曰《銅雀妓》


右：舊說魏武帝遺命令其諸子曰："吾婕妤妓人，皆著銅雀臺中。於臺上施八尺繐帳，朝晡上酒脯粻Я之屬，每月朝十五，輒向帳前作妓樂。汝等時時登銅雀臺望吾西陵墓田。"後人悲其意而為之詠也。鑄銅雀置於臺上，因名為銅雀臺。


四愁，七哀


右：《四愁》，漢張衡所作，傷時之文也。其皆以所思之處方朝廷，美之為君子，珍玩為義，巖險雪霜為讒諂。其流本出於《楚辭》、《離騷》。《七哀》起於漢末。如曹植《明月照高樓》、王仲宣"南登霸陵岸"，皆《七哀》之一也。


同聲歌行


右：漢張衡所作也。婦人自言幸得充閨房，願勉供婦職，不離君子。思為筦簟，在下以蔽匡床；思為衾幬，在上以衛霜露。繾綣枕席，沒齒不忘焉。蓋以喻當時士君子事君之心焉。


定情篇


右：漢繁欽所作也。言婦人不能以禮從人，而自相說媚，乃解衣服玩好致之，用敘綢繆之志。若臂環致拳拳，指環致殷勤，耳珠致區區，香囊致扣扣，跳脫致契闊，佩玉結恩情，自以為誌而期於山隅、山陽、山西、山北，終而不答，乃自傷悔焉。


合歡詩


右：晉楊方所作也。婦人言虎嘯風起，龍躍雲浮，磁石引針，陽燧致火，皆以同聲相應，同氣相求，我情與君，亦猶形影宮商之不離也。常願食共並根穗，飲共連理杯，衣共雙絲絹，寢共無縫裯，坐必接膝，行必攜手，如鳥同心，如魚比目，利斷金石，密逾膠漆焉。


招隱，反招隱


右：《招隱》本《楚詞》，漢淮南王安小山所作也。言山中不可以久留。後人改以為五言。若晉左思"杖策招隱士"等數篇，最為首出。晉王康居反其致，謂之《反招隱》。舊說《淮南》書有《小山》，亦有《大山》，政有大小，猶詩之有《大雅》、《小雅》焉。


砧槁今何在


右：古詞。"砧槁今何在"，槁砧，趺也，問夫何處也；"山上復有山"，重"山"為"出"字，言夫不在也；"何當大刀頭"，刀頭有環，問夫何時當還也；"破鏡飛上天"，言月半當還也。


連句


右：起漢武帝柏梁冥作。人為一句，連以成文，本七言詩。詩有七言，始於此也。


愛妾換馬


右：其詞有淮南王，作者不知是劉安否。


自君之出矣


右：出漢徐幹《室思詩》。其第三章云："自君之出矣，明鏡暗不治。思君如流水，無有窮已時。"


離合詩


右：起漢孔融，合其字以成文也。


盤中詩


右：盤屈書之。傅休奕云："山樹高鳥悲。"末雲"當從中央周四角"提也。


回文詩


右：回復讀之，皆歌而成文也。


百年詩


右：起"總角"至"百年"，歷述其幼小丁壯耆耄之狀。十歲為一首。陸士衡至百二十時也。


步虛詞


右：道觀所唱，備言眾仙縹緲輕舉之美。


道里名詩


右："道"謂漢孝文帝稱"北走邯鄲道"，"裏"謂高祖中陽裏之類，集以為詩也。


星名


右：據《天文志》所載也。


郡縣名


右：據《地理志》所載也。


卦名


右：據《周易》所載也。


藥名


右：據《本草》所載。


姓名


右：據古人之知名者。


相名


右：據相書所載，若"山庭"、"月角"是也。


宮殿名


右：若《三輔黃圖》等所載。


草樹鳥獸名


右：見於記錄者，皆可用也。


歌曲名


右：據樂府所載。


針穴名


右：據醫家《明堂》所載。


將軍名


右：據職官所載。


車名


右：據《周禮》、《漢官儀》所載。


船名


右：若《左氏傳》吳艅艎之類也。


無名


右：言本無名氏，若"無是公""烏有先生"。


寺名


右：若白馬青龍之類也。


數


右：從一至十也。


八音


右：金、石、絲、竹、匏、土、革、木。


六甲


右：十二辰是也。


十二屬


右：十二辰所配，若子鼠、醜牛之類。


六府


右：水、火、金、木、土、穀。


漢武帝時乃立樂府，以李延年為協律都尉，舉司馬相如等數十人，造為詩賦，略論律呂，以合八音之調，蓋樂府之所肇也。自漢迄唐，作者焱起雲合，從未有匯成一編者。惟唐史臣吳兢纂采漢魏以來古樂府詞，分為十卷，惜乎不傳。傳者僅《古題要解》二卷，於傳記及諸文集中，采其命名緣起，令後人知所祖習。又有《樂府解題》，不著撰人名氏，與吳兢所撰差異。今人混為一書，謬矣。但太原郭氏諸敘中輒引《樂府題解》，不及《古題要解》，不知何故。余家藏是書凡三本，一得之虞山楊氏，一得之錫山顧氏。二氏素稱藏書家，不意施硃傅墨，較訂數遍，其間脫簡訛字，尚多於幾上凝塵。既得元版，頗善，但《會吟行》俱誤作《吳吟行》。按"會"謂會稽，謝靈運詩"咸共聆《會吟》"，故云"其致與《吳趨行》同"也。如《采薇操》亦曰《晨遊高舉》，《琴曲》註中引吳兢云云。茲集中不載，豈逸文尚多耶？海隅毛晉識。


吳兢，汴州人。少勵志，貫知經史，方直寡諧。比魏元忠薦其才堪論撰，詔直史館，修國史。私撰《唐書》、《唐春秋》，敘事簡核，人以董孤目之。其捃摭樂府故實，與正史互有異同，真堪與《國史補》並垂不朽雲。晉又識。

